Twee ‘renosterstropers’ in hofAndries Mathebula toe hy in hegtenis geneem is. Twee vermeende renosterstropers het Dinsdag, op Internasionale Renosterdag, in die hof verskyn nadat hulle Sondag in Limpopo in hegtenis geneem is. Kol. Ronel Otto, provinsiale polisiewoordvoerder, het gesê die verdagtes, Andries Mathebula (42) en Shadrack Zitha (37), het in die Polokwane-landdroshof verskyn op aanklagte van die besit van onwettige vuurwapens en ammunisie en sameswering om renosters te stroop. Shadrack Zitha. Die saak is tot 1 Oktober uitgestel vir hul amptelike borgtogaansoek. Hulle bly tot dan in aanhouding. Maroela Media het Maandag berig die twee is op die R101 tussen Polokwane (Pietersburg) en Mokopane (Potgietersrus) in hegtenis geneem. “Inligting is ontvang oor vermeende stropers wat oppad is om renosters in die Mokopane-omgewing te skiet en inligting oor die verdagte voertuig is uitgestuur,” het Otto toe gesê. Die voertuig is deur beamptes van die provinsie se renosterstropery-taakspan opgemerk en van die pad af gedwing. Die verdagtes is in hegtenis geneem en die polisie het beslag gelê op ŉ jaggeweer, ammunisie, ŉ byl en ŉ leer.